**Kedves nyolcadikosok!**

Ezen a héten egy egészen új fejezet tanulmányozásába kezdünk, melynek címe: Állandó és változó anyanyelvünk.

Az első leckénk A magyar nyelv eredetével és nyelvtípusával fog foglalkozni (tk. 57-59. oldal).

Először nézzétek meg az alábbi két videót, majd olvassátok el a tankönyv fent említett oldalait!

<https://www.youtube.com/watch?v=-WNNSLhlPI8>

<https://zanza.tv/magyar-nyelv/nyelvtortenet/magyar-nyelv-eredete-es-rokonsaga>

Segítségképpen íme egy Prezi :

<https://prezi.com/2pz4cfv2xx5r/a-magyar-nyelv-eredete-es-rokonsaga/>

Ezek után biztosan könnyű lesz elkészíteni a füzetbe kerülendő vázlatot. Alapként a tk. szövegét használjátok, de kiegészíthetitek a videókból és a Preziből szerzett, általatok fontosnak vélt információkkal.

Gyakorlásként és házi feladatként oldjátok meg a munkafüzet 44-47. oldalán található feladatokat.

**Nem** kell fényképezni a munkafüzetet, elegendő a szüleitek igazoló e-mailje. A határidőt a szokott helyen találjátok.

Legvégül néhány játékos feladat:


<https://wordwall.net/hu/resource/933916/nyelvtan/magyar-nyelv>

<https://learningapps.org/user/eredicsm?displayfolder=859942>

A learningapps-ból az utolsó két összefoglaló feladatsort nem kell megcsinálni.

Aki még szeretne érdekességet illetve kiegészítést (jól jön a játékokhoz), íme:

**Magyar nyelv eredete, rokonsága, bizonyítékai**



**1. A nyelvrokonság, a nyelvek eredete**


**Nyelvrokonság:** Nyelveknek közös eredeten alapuló kapcsolata.

**Nyelvcsalád:** Egy közös nyelvből kifejlődött rokon nyelvek csoportja.

A nyelvek közös származás alapján nyelvcsaládokra oszthatók. Egy-egy nyelvcsalád valamikor közös nyelvet beszélt, ezt nevezzük alapnyelvnek. A nyelvrokonság azt jelenti, hogy egy „nyelvcsaládba” tartozó nyelvek közös ős- vagy alapnyelvből származnak. Ebből az alapnyelvből az idők folyamán – a történelmi és társadalmi változások, a térbeli eltávolodás eredményeként – önálló nyelvek fejlődtek ki, ám ősi vonatkozásokat is megőriztek. A világ nyelveinek rokonságrendszerét az összehasonlító nyelvtudomány ma már megállapította, s a *nyelveket genetikus (származási) alapon felosztotta* nyelvcsaládokra. A legfontosabb nyelvcsaládok: indoeurópai, sémi-hámi, kaukázusi, uráli, altáji, régi kis-ázsiai és mediterrán, paleoszibériai, dravida, sino-tibeti, munda, mon-khmer, maláj-polinéz, amerikai indián, afrikai.

*A magyar nyelv a finnugor eredetű*, s mint ilyen az uráli nyelvcsalád finnugor nyelvcsoportjának **ugor** ágához tartozik. A finnugor őshaza hollétére vonatkozóan különféle elméletek születtek. Az ősi együttélés helyét valahova az Ural-hegység délnyugati lejtőjére teszik, a többi ággal (pl. a szamojédekkel) való még ősibb együttélését Nyugat-Szibériába. Az ősi uráli alap- nyelvből fejlődtek a nyelvcsalád tagjai. A magyar nyelv finnugor eredetét az összehasonlító nyelvtudomány vizsgálatai igazolták. Összehasonlító nyelvészet segédtudományai: történelemtudomány, néprajz, régészet, ezeknek köszönhetően tudjuk, hogy az ugor nyelvcsalád az i.e. I. évezred közepéig élt együtt, majd a magyarság az Urál déli részére költözött, számos más néppel találkozik, innen kezdődik a magyar nyelv külön fejlődése.

**2. A magyar nyelv eredete**

[](https://erettsegi.com/wp-content/uploads/Az-uráli-nyelvek-családfája.jpg)Az uráli nyelvek családfája Gáspár Róbert humángenetika

**3. Finnugor rokonaink élete ma:**

*Vogulok*:Ural, Ob mentén kb. 6 ezer fő

*Osztjákok*:Obdorszk – Ob alsó lefolyásáig; 19 e fő Votjákok: 650 ezer fő

*Cseremiszek*:Volga balpartja (népdalaik sok rokon vonást őriznek mieinkkel)

*Mordvinok*:1,5 millió fő Oroszo. (földművelés, állattenyésztés)

*Finnek*:5 millió fő – “az ezer tó országa”. Tagolt nyelvjárás. Kalevala: nemzeti eposz

*Észtek*:1 mill. fő. Gazdag dalkultúra

*Lappok*:Norvégia, Finnország, Svédország – nem államalkotó nép. 31 ezer fő. Sámánizmusra emlékeztető ősi hitvilág.

**4. A magyar nyelv nyelvtörténeti korszakai:**

Előmagyar kor (ie. 4. évezred – ie. 500) a magyar nyelv még nem különül el

Ősmagyar kor (ie. 500 – 896) nyelvünk önálló fejlődésének nyelvemléktelen korszaka

Ómagyar kor (896 – 1526) megjelennek írott szórványemlékek, pl. a tihanyi apátság alapítólevele, valamint Bíborban- született Konstantin A birodalom kormányzásáról c. művében néhány magyar szó, néhány szövegemlék, leghíresebb a Halotti Beszéd és Könyörgés

Középmagyar kor (1526 – 1772) 1527-ben első magyar nyomtatvány: Sylvester János latin nyelvtanában levő értelmezések az első teljes bibliafordítás – Károli Gáspár, Vizsoly, 1590 magyar költészet gyökerei (Tinódi, Balassi) a kor Sajnovics János nyelvtörténeti munkájával zárul

Újmagyar kor (1772 – napjainkig) megjelenik a magyar nyelvtudomány, a nyelv tudatos ápolása Kazinczy vezetésével megindul a nyelvújítás mozgalma (ortológusok és neológusok) az első helyesírási szabályzat és magyar—német szótár (Vörösmarty)

**5. A finnugor rokonságkutatás története:**

Sajnovics János (1770) – magyar és lapp nyelv összehasonlítása Gyarmathy Sámuel (XIX. sz. eleje) – több finnugor nyelv elemzése Reguly Antal – külföldi tanulmányút, anyaggyűjtés (reformkor) Budenz József – Vámbéry Ármin az 1870 körüli „ugor-török háború” élharcosai

**5.1. A nyelvrokonság bizonyítékai; őshazakutatás módszerei**

–  szótan: alapszókincs (kb. ezer szó) hasonlósága

–  összehasonlító nyelvészet

–  növényföldrajz

–  nyelvtörténet

–  régészet

–  néprajz

–  szabályos hangmegfeleltetések: az ősi örökség szavaiban az azonos helyzetben levő hangok egy-egy nyelvben azonos módon viselkednek: vagy megmaradnak, vagy azonos módon változnak meg

–  nyelvtani eszközkészlet: birtokosnak a birtokszóhoz kapcsolt toldalékkal való kifejezése

Tudjuk, hogy a nyelvrokonság nem jelent okvetlen faji rokonságot is. Már maga a finnugor alapnyelvet beszélő népcsoport számos faj ötvözete lehetett. Szétvándorlásuk után pedig folyamatosan keveredhettek más, velük érintkező népekkel. A magyarsághoz nyelvi rokonság szempontjából a vogulok  állnak a legközelebb. Antropológiai szempontból azonban e két nép felettébb elütő képet mutat. A magyar nyelv finnugor rokonságát a XVIII. század végén fedezték fel (Sajnovics János: A magyar és a lapp nyelv azonosságának kimutatása – 1770.). A nemzetközi hírű turkológus (török nyelvekkel foglalkozó tudós) Vámbéry Ármin a magyar nyelv török jövevényszavait vélte eredetieknek a török-magyar rokonságot hangoztatta. Mivel a honfoglaló magyarság társadalmi szerződése a törökökéhez volt hasonlatos, az összehasonlító nyelvtudomány bizonyítékai ugyanakkor a finnugor rokonságot támasztották alá, a magyar–török rokonság hívei később azt hangoztatták, hogy a magyar nép eredete török, a magyar nyelvé pedig finnugor, s a magyarság ehhez nyelvcsere, nyelvátvétel útján jutott. Ezt a múlt század végén zajló vitát nevezzük a nyelvtudományban *„ugor-török háborúnak”.*

**Jó munkát, és sok sikert kívánunk!**

**Üdvözlettel: Renáta néni és Ibi néni**